Max Hermansens butikk sprayet ned med nazisymboler

Mina Hauge Nærland

22. feb. 2015 14:49 Sist oppdatert 23. februar 2015

Max Hermansens antikvariat i Oslo ble natt til i dag sprayet ned "nazisvin" og hakekors.

Nå må jeg stenge butikken, det er for farlig, sier han.

Pegida-talsmann Max Hermansens antikvariat i Oslo ble natt til i dag sprayet ned med "nazisvin" og hakekors skrevet i rødt.

— Nå må jeg stenge butikken, det er rett og slett for farlig å være der, sier Hermansen til Aftenposten om butikken han har drevet i litt over to år.

— Jeg har prøvd å unngå å snakke om butikken for at folk ikke skulle oppdage at det var jeg som drev den. Men nå har de visst oppdaget det, og da er det ikke annet å gjøre enn å stenge.

Skal anmelde

Hermansen sier han vil anmelde hendelsen til politiet mandag. Han er bekymret for sin egen mulighet til jobb og inntekt fremover:

— Nå har jeg mistet en bijobb og kan ikke lenger drive butikken min, og det går mot en avslutning av lærerjobben i Oslo kommune. Så det ser litt mørk ut. Akkurat nå vet jeg ikke hva fremtiden bringer, jobb- eller inntektsmessig. Men jeg er mer bekymret for Norges fremtid enn min egen, sier han.

afp000843932-OwBlt456VJ.jpg Ingar Storfjell

Hermansen har vært sykemeldt fra lærerjobben i snart et år. Etter et år må man over på andre tiltak enn sykemelding hvis man ikke er blitt frisk.

Oppdaget i dag morges

Det var to studenter som jobber med en dokumentar om Hermansen som oppdaget hærverket på butikken og meldte fra.

Hermansen ble kjent for de fleste da han etter modell fra Tyskland satte i gang ukentlige Pegida-demonstrasjoner mot islam i Norge.

Han har vært i sentrum for en opphetet debatt om ytringsfrihet, islam og innvandringsmotstand siden han ble kjent, og mistet bijobben som lærer på grunn av sine innvandrings— og islamkritiske uttalelser.